Steen Gade (SF), 2007-04-19:
Jeg synes, at den debat, vi har her, jo også afslører en forskel i menneskesyn.
Det kan være vigtigt nok også lige at dvæle lidt ved det.
Skal folk grundlæggende behandles lige?
Tror man, at pisk er det, der løser problemerne, eller gider man?
Det er det, jeg synes, regeringen og Dansk Folkeparti ikke gør.
Gider man at gå grundigt ned i, hvordan man løser problemerne?
Når SF konsekvent har været imod starthjælpen hele tiden, så er det jo på baggrund af et menneskesyn, som – og det må jeg konstatere – er anderledes end det, der bærer Dansk Folkeparti, men jo altså desværre også regeringen på det her punkt.
Så vil jeg sige nogle ord om de undersøgelser, som vi har snakket en del om i dag.
Det lidt bemærkelsesværdige er jo, at regeringspartierne på en måde kun læser Rockwoolundersøgelsen, som de har lyst til at læse den.
Men lad os nu tage det helt, som det står.
Rockwoolundersøgelsen siger, at der er en effekt på beskæftigelsen fra 9 til 14 pct. – øgningen er altså 5 pct. – i, hvor mange der kommer i beskæftigelse i startperioden.
Så siger undersøgelsen, når vi kommer 2½ år hen, at så er vi i tvivl.
Der er en lille tendens til, at virkningen begynder at forsvinde igen, men det er lidt usikkert.
Det Økonomiske Råds rapport sagde i sin tid næsten det modsatte, nemlig at i starten kan man ingenting se, men lidt senere mente de faktisk, der var en virkning.
Det er de facts, vi har uden for – kan man sige – Beskæftigelsesministeriets egne opgørelser.
Man må så sige, at det ser ud til, at det i en vis udstrækning virker, men meget lidt, og det må vi følge nøje.
Jeg ville også give det gæt, at vi vil få bedre tal – for sådan er det altid – når beskæftigelsen bliver højere her i landet, end den er nu.
Det er ikke på grund af starthjælpen, men fordi vi har en meget høj beskæftigelse og efterspørgslen er stor, og så ved vi jo godt, at flere af dem, der ligger i bunden, får en chance.
Så jeg vil da godt forudsige, at der kommer flere i arbejde.
Men det er jo ikke på grund af starthjælpen, at den udvikling vil ske, men fordi beskæftigelsessituationen er bedre.
Men der, hvor regeringspartierne helt svigter, er jo i forbindelse med, som Rockwool Fondens rapport meget markant siger, at det i virkeligheden er den gruppe, der går over til selvforsørgelse – selvforsørgelse er altså ikke job, selvforsørgelse er heller ikke, at man starter sin egen virksomhed, selvforsørgelse er, at man lever af ægtefællens indkomst, sort arbejde eller noget helt andet – der er vokset helt markant.
Det er faktisk det mest markante i undersøgelsen, og jeg vil også gerne citere vedrørende noget af det, jeg i dag har forsøgt at sige om kvinderne.
Der står i Nyt fra Rockwool Fondens Forskningsenhed: »Efter starthjælpens indførelse halter kvindernes beskæftigelsesgrad dermed yderligere nogle procentpoint efter mændenes.
Kun knap hver femtende kvindelig flygtning er i arbejde 16 måneder efter, at de kommer til Danmark, til trods for den lave starthjælp.
« Det er jo altså, hvad vi har fået at vide.
Sådan lyder det jo ikke fra regeringens side, og derfor burde vi i virkeligheden interessere os for, at det her problem er kæmpestort, og at vi stadig gør alt for lidt.
Der fik vi jo OECD-undersøgelsen for nogle måneder siden, som markant kritiserer os – efter min opfattelse, for regeringen har også bagatelliseret den kritik.
Om det, vi diskuterer her, siger man, at der er en risiko for marginalisering.
Jamen det er jo det, vi siger: Det her fører til marginalisering, og de tal, som beskæftigelsesministeren smykker sig med, gælder jo først og fremmest folk, der kommer tilbage til kødgryderne, folk der kommer til at leve isoleret.
Især kvinder bliver ramt, især dem interesserer man sig altså overhovedet ikke for.
I virkeligheden er det meget interessant at følge debatten.
Noget af det, som regeringspartierne skælder det tidligere flertal her i Folketinget ud for, er jo lige præcis det, man selv har gjort over for en gruppe, som oven i købet er den svageste.
Jeg vil slutte med at sige, at nogle af de ting, man jo i stedet for skulle gøre, var at tage fat de steder, hvor vi er dårlige.
Hvad gør beskæftigelsesministeren for at komme over den barriere, at man ikke tager hensyn til folks uddannelsesniveau, der, hvor de kommer fra, og deres erfaringer, der, hvor de kommer fra?
Jeg har fået en liste over, hvad de, der nu sidder i Sandholmlejren, er.
Det er da meget interessante lister, jeg har her over, hvilke erhverv de har, og hvilke erfaringer de har.
En hel del af dem kunne da gå direkte ud på arbejdsmarkedet, men nej, det ønsker regeringen ikke.
Når regeringen afviser det her, så mener jeg faktisk, det er, fordi regeringen har en helt anden dagsorden, desværre.
Desværre er det ikke noget, der først og fremmest handler om at integrere, men i stedet for om at gøre det sværere for en bestemt samfundsgruppe, og det synes jeg faktisk er skammeligt.